Simona Halep s-a calificat în turul doi la Roland Garros: "Cred că am făcut un record".
Simona Halep, 29 de ani, locul 2 mondial, s-a calificat în turul doi al turneului Roland Garros, chiar de ziua ei. În runda inaugurală, românca a trecut de spaniola Sara Sorribes Tormo, 23 de ani, locul 70 WTA, scor 6-4, 6-0. Meciul a durat 1 oră și 22 de minute.
"Am avut ceva probleme la început. Mingea nu prea zbura, terenul e greu, ea nu greșea deloc, e foarte puternică. Lovește cu mult topspin și e greu să-i închizi punctele. Apoi am urmat planul B, mi-am deschis mai mult terenul și am încercat să nu închid repede punctele, am muncit mult pentru fiecare punct. Astăzi pot să spun că a fost mai ușor, e nu lovește plat, am avut mai mult timp să vin la fileu și cred că am făcut record de scurte – n-am venit de atâtea ori la fileu în viața mea. Dar a fost bine, pentru că i-am rupt din ritm", a declarat Simona Halep într-un interviu acordat Eurosport.